༄༅། །བྱང་གཏེར་ཐུགས་རྗེ་ཆེན་པོའི་དབང་གི་སྔོན་འགྲོའི་ཆོས་བཤད་མདོར་བསྡུས་པ་བཞུགས་པའི་དབུ་ཕྱོགས་ལེགས་སོ། །

༄༅། །སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་འཕགས་པ་ཐུགས་རྗེ་ཆེན་པོའི་དཀྱིལ་འཁོར་དུ་སྨིན་བྱེད་ཀྱི་
དབང་ཟབ་མོ་ཉན་ཏེ་ཚུལ་བཞིན་དུ་ཉམས་སུ་བླང་བར་བགྱིའོ་སྙམ་པ་བྱང་ཆུབ་ཀྱི་མཆོག་ཏུ་སེམས་བསྐྱེད་པ་སྔོན་དུ་བཏང་སྟེ་གསན་འཚལ། དེ་ལ་ཡང་ཆོས་ཉན་པའི་ཀུན་
ཏུ་སྤྱོད་པའི་ཚུལ་མདོ་སྔགས་སོ་སོའི་ལུགས་སྲོལ་ཇི་སྙེད་པ་ལས་འདིར་གསང་སྔགས་རྡོ་རྗེ་ཐེག་པའི་ལུགས་ལྟར་ན་སྔོན་བྱུང་སྟོན་པའི་རྣམ་ཐར་ཏེ་རྗེས་འཇུག་སྒྲུབ་པའི་
ཉམས་ལེན་ཡིན་ཞེས་གསུངས་པས། རྒྱུད་གསུངས་པ་པོ་སྟོན་པ་ལོངས་སྤྱོད་རྫོགས་པའི་སྐུས་ངེས་པ་ལྔ་ལྡན་གྱི་ཚུལ་དུ་གསུངས་པ་ལྟར་འདིར་གནས་ངེས་པ་ཕུན་སུམ་

༄༅། །ཚོགས་པ་གནས་ཁང་བདེ་བ་ཅན་ནམ་པོ་ཏ་ལ་དངོས་ཡིན་སྙམ་པ་དང་། ཆོས་སྟོན་པ་པོ་རྡོ་རྗེ་སློབ་དཔོན་ཡང་ཐ་མལ་པ་མ་ཡིན་པར་དཀྱིལ་འཁོར་
གྱི་གཙོ་བོ་སྤྱན་རས་གཟིགས་དངོས་ཡིན་སྙམ་པའི་མོས་གུས་དང་། དེས་གསུངས་པའི་ཆོས་ཀྱང་གྲག་སྟོང་གཉིས་སུ་མེད་པའི་རྡོ་རྗེའི་སྒྲར་ལྷང་ལྷང་བར་མོས་པ་དང་།
ཉན་པ་པོ་རྣམས་ཀྱང་རང་རང་གི་ཡི་དམ་ལྷའི་ང་རྒྱལ་བརྟན་པོ་འཛིན་པའི་སྒོ་ནས་ཉན་ཅིང་དུས་ཀྱི་རྒྱལ་པོ་དྲན་པའི་ཚེ་ན་བཟང་། ཞེས་གསུངས་པས། དུས་ཕུན་སུམ་
ཚོགས་པ་སྟེ་ཕུན་སུམ་ཚོགས་པ་ལྔ་ལྡན་གྱི་སྒོ་ནས་གསན་དགོས་ལ། གསན་བྱ་ཆོས་ཀྱི་ངོ་བོ་ནི་འདིར་བྱང་གཏེར་མཛོད་ལྔའི་ཆོས་སྐོར་ལྔ་བརྒྱ་ཕྲག་གཅིག་ཡོད་པ་ལས།

ནུབ་ཟངས་མཛོད་དམར་པོ་ནས་རྟེན་འབྲེལ་ཁྱད་པར་ཅན་གྱི་ཆོས་ཙནྡན་གྱི་སྡོང་པོ་ལྟ་བུ་བརྒྱ་ཕྲག་གི་ནང་ཚན་ཐུགས་རྗེ་ཆེན་པོ་འགྲོ་བ་ཀུན་གྲོལ་གྱི་ཆོས་སྐོར་ཡིན། དེ་ལ་ཡང་རྒྱུད་གསུམ་སྒྲུབ་ཐབས་ལས་
ཚོགས་དང་བཅས་གླེགས་བམ་གཅིག་ཏུ་བཞུགས་པ་ལས། ཕྱི་རྒྱུད་འགྲོ་བ་ཀུན་གྲོལ་གྱི་རྒྱུད་ལས་གསུངས་པའི་སྨིན་བྱེད་ཀྱི་དབང་བསྐུར་བ་ཡིན། དེ་ལ་ཡང་སློབ་དཔོན་གྱི་བགྱི་བར་འོས་པ་བདག་མདུན་
བུམ་གསུམ་གྱི་སྒྲུབ་མཆོད་གཏེར་སྲུང་མཆོད་པ་ཙ་རུའི་བཟའ་བ་ཚོགས་ཀྱི་མཆོད་པར་འབུལ་བ་བདག་གི་དཀྱིལ་འཁོར་དུ་འཇུག་ཅིང་དབང་བླང་བ་སོགས་ལེགས་པར་གྲུབ་ཟིན་སློབ་མའི་བྱ་བ་ངེས་བྱུང་དང་སྤྲོ་
བ་བསྐྱེད་པ་གལ་ཆེ་བ་ཡིན་པས་ཁམས་གསུམ་འཁོར་བ་འདི་སྡུག་བསྔལ་གྱི་རང་བཞིན་ཁོ་ན་ཡིན་པས་དེ་ལས་ཐར་པ་སངས་རྒྱས་ཀྱི་གོ་འཕང་སྒྲུབ་པར་བྱེད་པ་ལ་རྒྱུ་ཕ་རོལ་ཏུ་ཕྱིན་པ་དང་འབྲས་བུ་གསང་
སྔགས་ཀྱི་ཐེག་པ་གཉིས་ལས་སྔ་མ་ནི་ལམ་རིང་ཞིང་དཀའ་བ་དང་བཅས་པས་བསྒྲུབ་པར་མི་ནུས་པས་མྱུར་ལམ་བགྲོད་བདེ་བ་གསང་སྔགས་ཀྱི་ལམ་ཁོ་ནར་ཁྱད་པར་འཕགས་ཤིང་། དེས་སྟོན་པར་བྱེད་པ་
ཚད་ལྡན་གྱི་རྡོ་རྗེ་སློབ་དཔོན་ཞིག་ལ། དད་བརྩོན་ཤེས་རབ་སྙིང་རྗེ་དང་ལྡན་པའི་སློབ་མས་མཉེས་པ་གསུམ་གྱི་སྒོ་ནས་ཐུགས་མཉེས་པར་བྱས་ཏེ་གསོལ་བ་འདེབས་པ་དགོས། དེ་ལྟ་བུའི་སློབ་དཔོན་གྱིས་རྟེན་

༄༅། །འབྲེལ་འགྲིགས་ནས་དཀྱིལ་འཁོར་དུ་འཇུག་དགོས་ཤིང་། དེ་ལ་ཡང་རྒྱུད་སྡེའི་དབྱེ་བ་མང་ཚུལ་ལས། འདིའི་ལྟ་བ་སྒོམ་པ་སྤྱོད་པ་བྱ་རྒྱུད་དང་འབྲེལ་བ་ཐུགས་རྗེ་ཆེན་པོའི་དཀྱིལ་
འཁོར་དུ་དབང་བསྐུར་བར་བྱེད་པ་ཡིན། དེ་ཡང་སྤྱིར་སངས་རྒྱས་ཐམས་ཅད་སྤངས་རྟོགས་ཀྱི་ཡོན་ཏན་མཚུངས་ཤིང་གདུལ་བྱ་རིས་ཅན་འདུལ་བ་པོའི་སྐལ་བ་དང་འཚམས་པར་རྒྱུད་སྡེ་སོ་སོའི་སྨིན་གྲོལ་
མཐའ་ཡས་པ་ལས། འོ་སྐལ་ཁ་བ་ཅན་པ་རྣམས་ལ་ཐུགས་ལྷག་པར་བརྩེ་བའི་ལྷ་སྐལ་ཇོ་བོ་ཐུགས་རྗེ་ཆེན་པོ་ཡིན་ཞིང་། དེ་ལ་ཡང་གདུལ་བྱའི་བློ་དང་མཐུན་པའི་ཕྱག་སྟོང་སྤྱན་སྟོང་དང་། བཅུ་གཅིག་ཞལ་
དང་༑ ཞལ་གཅིག་ཕྱག་བཞི་པ་དང་། སེམས་ཉིད་ངལ་གསོ་དང་། ཁ་སར་པཱ་ཎི་སོགས་ཞལ་གཅིག་ཕྱག་གཉིས་པ་སྟེ་རིགས་མང་བ་ལས། འདིར་ཞལ་གཅིག་ཕྱག་བཞི་པ་ཐུབ་དྲུག སྒོ་མ་བཞི་དང་
བཅས་པའི་དཀྱིལ་འཁོར་དུ་སྨིན་པར་བྱེད་པ་ཡིན་ལ། དེའི་སྙིང་པོ་ཡི་གེ་དྲུག་པ་འདི་ཉིད་མདོ་སྔགས་ཐམས་ཅད་ནས་ཕན་ཡོན་ཆེ་བར་གསུངས་པས་ན་མདོ་ཟ་མ་ཏོག་ལས། བྱང་ཆུབ་སེམས་དཔའ་སྒྲིབ་པ་
རྣམ་པར་སེལ་བས་ཡི་གེ་དྲུག་པའི་རིག་སྔགས་འཚོལ་བའི་ཕྱིར་དཀའ་བ་སྤྱད་དེ་བྱོན་པ་ལས། མཐར་དེ་བསྟན་པའི་མགོན་པོ་དང་མཇལ་ཏེ་བདག་ལ་ཡི་གེ་དྲུག་པའི་རིག་སྔགས་བྱིན་དུ་གསོལ། ཞེས་

གསོལ་བ་བཏབ་པས་ནམ་མཁར་སྤྱན་རས་གཟིགས་ཞལ་གཅིག་ཕྱག་གཉིས་པ་ཞིག་བྱོན་ནས་དེས་གསུངས་པ། ཨོཾ་མ་ཎི་པདྨེ་ཧཱུྃ། ཞེས་གསུངས་པས་ས་རྣམ་པ་དྲུག་ཏུ་གཡོས་ཤིང་བྱང་ཆུབ་སེམས་དཔའ་
སྒྲིབ་པ་རྣམ་པར་སེལ་བ་ལ་ཏིང་འཛིན་གྱི་སྒོ་མང་པོ་ཐུགས་ལ་འཁྲུངས་པར་བཤད་ཅིང་། ཡི་གེ་དྲུག་ལན་གཅིག་བཟླས་པས་བསོད་ནམས་ཀྱི་ཕུང་པོའི་ཚད་སངས་རྒྱས་ཀྱིས་བགྲང་བར་མི་ནུས་པ་དཔེ་དོན་མང་
པོའི་སྒོ་ནས་གསུངས་པ་མདོར་བསྡུས་ན། རྡུལ་ཕྲ་རབ་ཀྱི་ཚད་ངས་བགྲང་བར་ནུས་ཀྱི་ཡི་གེ་དྲུག་པའི་རིག་སྔགས་ཆེན་པོ་ལན་གཅིག་བཟླས་པའི་བསོད་ནམས་ཀྱི་ཕུང་པོའི་ཚད་ནི་བགྲང་བར་མི་ནུས་སོ། །
ཞེས་པ་འདི་ལ་མངོན་པ་མཛོད་ལས་རྡུལ་ཕྲ་རབ་ཀྱི་ཆ་དང་། དུས་འཁོར་ལས། བརྒྱ་ཆར་གསུངས་པས། འཇིག་རྟེན་ཁམས་ཀྱི་ས་རྡོ་ཐམས་ཅད་དེ་ལྟ་བུའི་རྡུལ་ཕྲན་དུ་སིལ་བས་ཚད་བགྲངས་བར་ནུས་ཀྱང་
ཡི་གེ་དྲུག་པ་ལན་གཅིག་བཟླས་པའི་བསོད་ནམས་ཀྱི་ཚད་སངས་རྒྱས་ཀྱིས་བགྲང་བར་མི་ནུས་པར་གསུངས། འཇིག་རྟེན་ཁམས་ན་ཡིག་དྲུག་ཉིན་རེ་བཞིན་ལན་རེ་བཟླས་ཀྱང་རྒྱལ་ཆེན་བཞིས་བསྲུང་བ་དང་།
ཕར་ཕྱིན་དྲུག་དང་ཚད་མེད་བཞི་སྒོམ་པའི་ཡོན་ཏན་དང་མཉམ་པར་གསུངས། ཉིན་རེ་སྟོང་ཕྲག་རེ་བཟླས་ན། ཁྱིམ་པ་ཡིན་ན་བདུན་རྒྱུད་ཚུན་ཆད་ངན་སོང་དུ་མི་ལྟུང་བ་དང་། གཞན་ཡང་ལུས་ཀྱི་ལྟོ་ནང་གི་

༄༅། །སྲིན་བུ་དང་། ཤིག་དང་སྲོ་མ་སོགས་ཀྱང་ངན་སོང་དུ་མི་ལྟུང་ཞིང་། མི་དེའི་བ་སྤུའི་ཁུང་བུ་རེ་ལ་སངས་རྒྱས་མང་དུ་བཞུགས་ནས་ལུང་སྟོན་པ་སོགས་གསུངས། ཡིག་དྲུག་བྲིས་
པའམ་བརྐོས་པ་ལ་ལག་གིས་རེག་པས་ཀྱང་བྱང་ཆུབ་སེམས་དཔའ་འམ་སྲིད་པ་ཐ་མ་པར་འགྱུར་བ་དང་། ལུས་ལ་བཅངས་པས་ཕན་ཡོན་ཀྱང་དེ་ཉིད་ལས་རིགས་ཀྱི་བུ་དེའི་ལུས་ནི་རྡོ་རྗེའི་ལུས་སུ་རིག་པར་
བྱའོ༑ །རིང་བསྲེལ་གྱི་མཆོད་རྟེན་དུ་རིག་པར་བྱའོ། །དེ་བཞིན་གཤེགས་པའི་ཡེ་ཤེས་བྱེ་བར་རིག་པར་བྱའོ། །ཞེས་གསུངས། དུང་ཕྱུར་བཟླས་ན་བྲམ་ཟེ་སྐྱེ་བདུན་པ་ལྟར་འབྲེལ་ཚད་དོན་དང་ལྡན་ཞིང་ཤི་
ནས་ཕུང་པོ་མེར་བསྲེག་ན་དུད་རྫི་ཕོག་ཚད་ངན་སོང་དུ་མི་འགྲོ་ཞིང་ཆུར་བསྐྱུར་ན་དེ་ཟོས་པའི་ཉ་སྲམ་སོགས་ཀྱང་ངན་སོང་དུ་མི་ལྟུང་བར་བཤད། དེ་ལྟ་བུའི་ཡི་གེ་དྲུག་པ་ནི་སངས་རྒྱས་ཐམས་ཅད་ཀྱི་སྐུ་
གསུང་ཐུགས་རྡོ་རྗེའི་རང་བཞིན་ཡིན་པར་གསུངས། ཇོ་བོ་རྗེ་དཔལ་ལྡན་ཨ་ཏི་ཤས་རིག་སྔགས་ཆེན་མོ་འདི་འབྲུ་དྲུག་ཏུ་བཤད་དེ། རིག་སྔགས་ཆེན་མོ་འབྲུ་དྲུག་ཅེས། དེ་ཉིད་རིགས་པ་རྣམས་ནི་བཞེད།
ཨོཾ་ནི་སྐུ་ཡི་རྡོ་རྗེ་བདག །མ་ཎི་པདྨེ་གསུང་རྡོ་རྗེ། །ཧཱུྃ་ནི་ཐུགས་ཀྱི་རྡོ་རྗེ་བདག །རྡོ་རྗེ་གསུམ་འདུས་རང་བཞིན་ནི། །གཉིས་མེད་རང་བཞིན་ཚུལ་དུ་འདོད། །ཅེས་གསུངས་པའི་ཕྱིར། དེ་ཡང་ཡི་གེ་

དྲུག་པ་འདི། བོད་སྐད་དུ། ཀྱཻ་ནོར་བུ་པདྨ་ཅན་ཞེས་པ་ཡིན་ཞིང་། དེ་ཡང་སྤྱན་རས་གཟིགས་ཀྱི་ཕྱག་གཡས་ནོར་བུ་ཆུ་ཤེལ་གྱི་ཕྲེང་བ་དང་། གཡོན་པདྨ་དཀར་པོ་འཛིན་པས་ན་ནོར་བུ་པདྨ་འཛིན་པའི་ལྷ་
ཁྱོད་ཞེས་འབོད་པ་ཡིན་པས་ན། དགའ་བ་རྒྱས་བྱེད་ནོར་བུའི་ཕྲེང་བ་དང་། །སྐྱོན་གྱི་མ་རིག་ཨུཏྤལ་དཀར་པོ་ཡིས། །ཕྱག་ཟུང་འབྲེལ་བའི་ལྷ་ཁྱོད་སྙིང་ནས་འབོད། །ཐུགས་རྗེས་འཛིན་པའི་སྤྱན་གྱིས་མ་
གཏོང་ཞིག །ཅེས་དང་། དེའི་རྒྱུ་མཚན་རྡོ་རྗེ་གུར་གྱི་རྒྱུད་ལས། མཁའ་འགྲོ་མ་དང་རང་བཙུན་མོ། །མངོན་སུམ་དུ་ནི་བྱ་བའི་ཕྱིར། །སྔགས་ཀྱི་སྙན་གསན་དབབ་པར་བརྗོད། །དཔེར་ན་སྐྱེས་བུ་ལ་ལ་
དག །སྐད་ཀྱི་ང་རོས་བོས་པས་ན། །མངོན་སུམ་དུ་ནི་འོང་བར་འགྱུར། །དེ་བཞིན་དེ་བཞིན་དེ་ཀུན་གཤེགས། །ཞེས་གསུངས་པས་ན། ཀྱཻ་ནོར་བུ་པདྨ་ཅན། ཞེས་འབོད་པའི་ཚུལ་གྱིས་བཟླ་བ་ཡིན།
དེ་ལྟར་མདོ་ལས་གསུངས་ཚུལ་མདོ་ཙམ་སྨོས་ནས། རྒྱུད་ལས་གསུངས་ཚུལ་ནི། སྤྱིར་སྤྱན་རས་གཟིགས་ལ་གསར་རྙིང་གི་རྒྱུད་མང་དུ་བཞུགས་པ་ལས། འདིར་པདྨ་ཅོད་པན་གྱི་རྒྱུད་ལས་སྔགས་
བསྡུའི་ཚུལ་གྱིས་ཡི་གེ་དྲུག་པ་གསུངས་པ་ཡིན་ཏེ། ཚོམ་བུ་ལྔའི་འོད་ཟེར་ཏེ། །དབུས་སུ་སྐུ་ཡི་ས་བོན་འགོད། །ལྔ་པ་ཡི་ནི་ལྔ་པ་དག །ཤར་དུ་དེ་ནི་ཡང་དག་འགོད། །གསུམ་པའི་ལྔ་པ་ཨིས་མཚན་

༄༅། །པ༑ །ལྷོ་རུ་དེ་ནི་ཡང་དག་འགོད། །ལྔ་པའི་དང་པོ་ཉིད་དང་ནི། །བཞི་པའི་གསུམ་པ་ནུབ་ཏུ་འགོད། །ལྔ་པ་ཡི་ནི་ལྔ་པ་ལ། །ཨེ་ཡི་རྣམ་པ་སྦྱར་བ་དག །བྱང་དུ་དེ་ནི་ཡང་དག་
འགོད༑ །དབུས་སུ་ཐུགས་ཀྱི་ས་བོན་ནོ། །ཞེས་གསུངས་པས། འཁོར་ལོ་ཚོམ་བུ་ལྔའི་དབུས་སུ་ཐོག་མའི་ཨོཾ་ཡིག་དང་ཐ་མའི་ཧཱུྃ་ཡིག་བཀོད། ཤར་དུ་གསལ་བྱེད་སྡེ་པ་ལྔ་ལ་སྡེ་ཚན་སོ་སོར་འབྲུ་ལྔ་རེ་
ཡོད་པས། སྡེ་པ་ལྔ་པ། པ་ཕ་བ་བྷ་མ་ཞེས་ལྔ་པའི་ལྔ་པ་མ་ཡིན་ཏེ་དེ་ཤར་དུ་བཀོད། སྡེ་པ་གསུམ་པ་ཊ་ཋ་ཌ་ཌྷ་ཎ་ཞེས་པས་མཐར་གནས་ཀྱི་ཡི་གེ་ཎ་ལ་དབྱངས་ཡིག་ཨི་སྟེ་གི་གུས་བརྒྱན་པ་ཎི་སྟེ་ལྷོར་
བཀོད༑ སྡེ་པ་ལྔ་པའི་དང་པོའི་ཡིག་འབྲུ་པ་ལ་སྡེ་པ་བཞི་པ་ཏ་ཐ་ད་དྷ་ན་ཞེས་པས་གསུམ་པའི་ད་ཡིག་ལྔ་པའི་པ་དང་སྦྱར་བས་པད་ནུབ་ཏུ་བཀོད། ལྔ་པའི་མཐར་གནས་ཀྱི་ཡིག་འབྲུ་མ་ལ། དབྱངས་ཡིག་
ཨེ་སྦྱར་བ་འགྲེང་བུ་སྟེ་མེ་བྱང་དུ་བཀོད། ཧཱུྃ་ཡིག་ནི་དབུས་སུ་བཀོད་ཟིན་པས་ཡི་གེ་དྲུག་པ་བསྟན་པ་ཡིན། གསང་སྔགས་སྔ་འགྱུར་གཏེར་མའི་སྐབས་སུ་ཨོ་རྒྱན་ཆེན་པོས། རྙིང་མའི་དུས་སུ་སྲོག་མཐའ་
རྟེན་ཞེས་དང་། ཡིག་དྲུག་སྲོག་གི་མཐའ་རྟེན་ཅན་ཞེས་གསུངས་པས་ཡིག་འབྲུ་དྲུག་པོ་ཨོཾ་ལྷ་མ་ལྷ་མིན་ཎི་མི་པད་བྱོལ་སོང་མེ་ཡི་དྭགས་ཧཱུྃ་དམྱལ་བ་སྟེ་འགྲོ་དྲུག་གི་སྦྱང་གཞིའི་ས་བོན་ཏེ་སྤྱན་རས་གཟིགས་

ཀྱི་ཐུགས་སྲོག་ཧྲཱིཿཡིག་སྦྱང་བར་བྱས་པས་ན། ཡི་གེ་བདུན་མར་བྱེད་ཅིང་། བྱང་གཏེར་འདིར། ཨོཾ་ནི་སངས་རྒྱས་ཀུན་གྱི་སྐུ༔ ཞེས་པ་ན་འབྲུ་གསུམ་སྐུ་གསུང་ཐུགས་ཀྱི་རང་བཞིན་ཧྲཱིཿབདེ་གཤེགས་
ཀུན་གྱི་ཐུགས་སྲོག ཨོཾ་ཡེ་ཤེས་ལྔ་ལྡན། མ་ཐུགས་རྗེ་ཆེན་པོ། ཎི་པདྨེ་ཧཱུྃ་བཞི་ལས་བཞི་སྒྲུབ་པས་ཡི་གེ་བཅུ་པ་གསུངས་ལ། འདིར་རྒྱུན་དུ་ཡི་གེ་བདུན་མ་ཁོ་ན་ཉིད་བསྔགས་པ་ཡིན། དེ་ལྟར་བཟླས་པ་
བྱེད་པའི་སྔོན་དུ་ལྷ་དང་ངོ་སྤྲོད་པར་བྱེད་པ་ལ། དབང་ངམ་རྗེས་གནང་གང་རིགས་ཐོབ་དགོས་པས། འདིར་དཀྱིལ་འཁོར་དུ་སྨིན་བྱེད་དབང་བསྐུར་ནས། དེའི་དམ་ཚིག་ཏུ་ཡི་གེ་དྲུག་པ་རྒྱུན་དུ་དྲོངས།
ཞེས་གསུངས་པས་བཟླས་པ་བྱ་བ་མཆོག་ཏུ་གཅེས་ཤིང་དེ་ལ་ཡང་བདག་མདུན་བུམ་གསུམ་གྱི་ཆོ་ག་དང་འབྲེལ་ན་རབ། དེ་མིན་རང་གཞུང་ནས་འབྱུང་བའི་མངོན་བྱང་ལྔ་དང་འཁྱེར་སོ་གསུམ་གྱི་སྒོ་ནས་
ཉམས་སུ་ལེན་པ་མངོན་སུམ་དུ་མངོན་རྟོགས་ཡིད་བཞིན་ནོར་བུ་དང་བཅས་ཏེ་ཡི་གེ་བདུན་མ་བཟླ་བ་གལ་ཆེ་བ་སོགས་མདོ་ཙམ་སྨོས་པ་ཡིན་པས། མདོར་ན་དེ་ལྟ་བུའི་ཕན་ཡོན་ཆེན་པོ་དང་ལྡན་པའི་ཐུགས་རྗེ་
ཆེན་པོའི་དཀྱིལ་འཁོར་དུ་དབང་བསྐུར་བའི་སྔོན་འགྲོ་འཇུག་པའི་ཆོས་རྣམས་ཞུ་བའི་ཡོན་དུ་བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པ་ལ་མཎྜལ་འབུལ་བར་ཞུ། ཞེས་མཚམས་སྦྱོར་དང་བཅས་ཏེ་དབང་གི་

༄༅། །བྱ་བ་རྒྱས་བསྡུས་བློས་ཕྱེ་ལོ་བྱ་བ་ཡིན་ནོ། །འཆི་མེད་དཔལ་སྟེར་བྱང་གཏེར་སྤྱན་རས་གཟིགས་དབང་གི་སྔོན་འགྲོའི་ཆོས་བཤད་ཚུལ་དོན་གཉེར་འགའི་དོན་དུ་བྱ་བྲལ་བ་དགེ་སློང་
པདྨ་ཕྲིན་ལས་ཀྱིས་བྲིས་པས་དགེ་བར་གྱུར་ཅིག། སརྦ་མངྒ་ལཾ།། །།